Alessandra Mussolini

Alessandra MUSSOLINI estas la nepino de la faŝisma diktatoro Benito Mussolini, kaj membro de la itala parlamento.
Ŝi naskiĝis en Romo en 1962, kaj ŝi fakte estas la filino de Anna Maria Sciccolone, kiu estas la fratino de Sophia Loren, kaj de Romano Mussolini, kiu siavice estas la filo de Benito.

Kiam ŝi estis juna ŝi provis fariĝi aktorino, kaj ŝi efektive aktoris en kelkaj filmoj ekzemple Una giornata particolare, kaj ofte iom erotikaj.

En la naŭdekaj jaroj ŝi decidis dediĉi sin mem al politiko. En 1992 ŝi fariĝis parlamentano por la Itala Socia Movado, ekstrema dekstra partio kun faŝismaj tendencoj. La partio poste ŝanĝis sian nomon al Nacia Alianco, kaj fariĝis pli modera, oficiale rifuzante la faŝisman ideologion. En 2003, Alessandra Mussolini eliris de la partio por protesti pri la fakto ke la estro de ĝi, Gianfranco Fini, deklaris dum vizito al Jerusalemo ke faŝismo estis la absoluta malbono de la dudeka jarcento. Ŝi tuj kreis novan partion nomatan Alternativa Sociale (Socia Alternativo) kiu estis fakte kolekto de ekstrem-dekstraj partioj kaj movadoj, kaj sukcesis esti elektita al la Eŭropa Parlamento. En la ĝeneralaj elektoj en 2006, ŝia partio alianciĝis kun la koalicio de Berlusconi. Ĉi tiu movo altiris multajn kritikojn al Berlusconi pro lia preteco alianciĝi kun ekstremistoj. Ĉiukaze, la rezultoj estas seniluziigaj kaj Mussolini ne sukcesis atingi la parlamenton.

La naŭan de marto 2006, dum la elekta kampanjo, Alessandra Mussolini partoprenis al televida programo nomata Porta a Porta, kie ankaŭ estis kandidato de la komunisma partio nomata Vladimir Luxuria, kiu estas transgenrulo. Kiam Antonio di Pietro nomis Mussolini "faŝisto", ŝi respondis «pli bone esti faŝisto ol frocio». La itala vorto frocio estas insulta vorto kiu indikas samseksemulojn. La frazo kaŭzis skandalon.

Kategorio:Italaj politikistoj
Kategorio:Membroj de la Eŭropa Parlamento elektitaj en Italio 2004-2009
Kategorio:Membroj de la Eŭropa Parlamento elektitaj en Italio 2014-2019